 Ẹgbẹrun marun-un pere ni mo ti ri gba latigba ti mo ti n ba wọn lọ soko ole  Ahmed : Afurasi ẹni ọdun marundinlọgbọn kan, Mọshood Ahmed, tọwọ ajọ NSCDC nipinlẹ Kwara tẹ fẹsun jiji ọkada gbe ti ni ẹgbẹrun marun-un pere loun ti i ri gba latigba toun ti n ba awọn ẹgbẹ oun lọ soko ole.Ahmed, lasiko tawọn oniroyin n fọrọ wa a lẹnu wo ni olu ileeṣẹ ajọ naa to wa niluu Ilọrin, ṣalaye pe oun ki i ba wọn ji ọkada o, ṣugbọn oun loun maa n gbe wọn lọ si orita ti wọn ti n ja ọkada gba.O ni igba mẹta ọtọọtọ loun ti gbe wọn lọ, igba akọkọ ti iṣẹ dahun, oun ri ẹgbẹrun marun-un gba, ṣugbọn ẹlẹẹkẹta toun maa lọ lọwọ palaba oun ṣẹgi.Ọkunrin naa to ni ile Agọ, lagbegbe Pakata, niluu Ilọrin, loun n gbe loun kabaamọ pe oun ba awọn ẹgbẹ oun lọ soko ole.O ni awọn ki i pa awọn ọlọkada tawọn ba gba ọkada lọwọ wọn, awọn kan maa ja wọn ju silẹ, tawọn si maa gbe ọkada wọn lọ.Ahmed ni agbegbe Ode Alausa lawọn ti maa n saaba pade tawọn ba lọọ jale, awọn agbegbe Oojere, Mandate ati Adangba lawọn ti maa n ṣiṣẹ.Alukoro ajọ NSCDC, Babawale Zaid Afọlabi, sọ pe ọjọ Iṣẹgun, Tusidee, ọjọ karundinlọgbọn, lọwọ tẹ afurasi naa lagbegbe Adangba, niluu Ilọrin, lasiko toun pẹlu ẹgbẹ rẹ n lọ oko ole.Afọlabi ni Ahmed pẹlu awọn meji mi-in ti wọn ti na papa bora bayii ti di ogboju ole ninu jiji ọkada gbe, paapaa ju lọ lọwọ alẹ.O ni Ahmed funra rẹ jẹwọ pe aarin aago mejila alẹ si aago kan oru lawọn maa jade lọọ ṣiṣẹ naa.O ni awọn ti gba aṣẹ ilẹ-ẹjọ lati fi afurasi naa sahaamọ titi di igba tawọn oṣiṣẹ ẹka eto idajọ to n yan iṣẹ lodi yoo fi pada sẹnu iṣẹ. 